
ПАГАДНЕННЕ
аб дапушчальных масах, восевых нагрузках і габарытах транспартных сродкаў пры руху па аўтамабільных дарогах дзяржаў–членаў Еўразійскага эканамічнага саюза, уключаных у еўразійскія транспартныя калідоры


Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на Дагаворы аб Еўразійскім эканамічным саюзе ад 29 мая 2014 года,
імкнучыся да эфектыўнага выкарыстання транзітнага патэнцыялу Еўразійскага эканамічнага саюза (далей – Саюз), павышэння эфектыўнасці міжнародных аўтамабільных перавозак па еўразійскіх транспартных калідорах, 
усведамляючы важнасць забеспячэння захавання інфраструктуры аўтамабільных дарог дзяржаў-членаў і бяспекі дарожнага руху,
пагадзіліся з наступным:
Артыкул 1 
1. Для мэт гэтага Пагаднення выкарыстоўваюцца паняцці, якія азначаюць наступнае:
«аўтобус» – транспартны сродак, прызначаны для перавозкі пасажыраў і багажу, які мае больш за 8 месцаў для сядзення, не ўлічваючы месца кіроўцы;
«аўтапоезд» – камбінаваны транспартны сродак, які складаецца з грузавога аўтамабіля і прычэпа (прычапны аўтапоезд), цягача і паўпрычэпа (седлавы аўтапоезд);
«грузавы аўтамабіль» – транспартны сродак, забяспечаны ўласным рухавіком і прызначаны для перавозкі грузаў па аўтамабільных дарогах;
«дапушчальная вышыня транспартнага сродку» – вышыня транспартнага сродку з грузам або без грузу, якая не перавышае значэнняў, указаных у дадатку № 11;
«дапушчальная даўжыня транспартнага сродку» – даўжыня транспартнага сродку з грузам або без грузу, якая не перавышае значэнняў, указаных у дадатку № 1;
«дапушчальная шырыня транспартнага сродку» – шырыня транспартнага сродку з грузам або без грузу, якая не перавышае значэнняў, указаных у дадатку № 1;
«дапушчальная маса транспартнага сродку» – маса транспартнага сродку з грузам або без грузу, якая не перавышае значэнняў, указаных у дадатку № 2;
[bookmark: _GoBack]«дапушчальная маса, якая прыпадае на вось або групу восей» – маса з грузам або без грузу, якая перадаецца праз вось або групу восей транспартнага сродку на паверхню аўтамабільнай дарогі, велічыня якой не перавышае значэнняў, указаных у дадатку № 3;
«еўразійскі транспартны калідор» – сукупнасць маршрутаў, інтэграваных у тым ліку ў сетку міжнародных транспартных калідораў, якія праходзяць па тэрыторыях дзяржаў-членаў і забяспечваюць перавозкі пасажыраў, і грузаў у міжнароднай сувязі на напрамках іх найбольшай канцэнтрацыі, а таксама сукупнасць тэхналагічных і арганізацыйна-прававых умоў ажыццяўлення гэтых перавозак;
«кампетэнтны орган дзяржавы-члена» – орган выканаўчай улады дзяржавы-члена, да паўнамоцтваў якога аднесены пытанні, звязаныя з рэалізацыяй гэтага Пагаднення;
«непадзельны груз» – груз, які не можа быць падзелены на часткі без страты спажывецкіх уласцівасцей або без рызыкі яго пашкоджання. Пры перавозцы буйнагабарытным транспартным сродкам непадзельным лічыцца груз, які з’яўляецца непадзельным па габарыце (габарытах), што перавышае дапушчальныя габарыты транспартнага сродку пры пагрузцы на яго такога грузу;
«паўпрычэп» – спецыяльна абсталяваны для перавозкі грузаў транспартны сродак, прызначаны для злучэння з цягачом такім чынам, каб частка гэтага транспартнага сродку размяшчалася непасрэдна на цягачы і перадавала яму долю сваёй вагі;
«прычэп» – транспартны сродак, прызначаны для перавозкі грузаў шляхам буксіроўкі цягачом або грузавым аўтамабілем;
«сучленены аўтобус» – аўтобус, які складаецца з двух або больш цвёрдых секцый, шарнірна злучаных адна з адной, якія маюць пасажырскі салон у кожнай секцыі, што дазваляе пасажырам свабодна перамяшчацца з аднаго салона ў іншы;
«спецыяльны дазвол» – разавы або шматразовы дазвол, выдадзены ў вызначаным парадку ўпаўнаважаным органам дзяржавы-члена, на праезд па еўразійскіх транспартных калідорах транспартнага сродку, вагавыя і (або) габарытныя параметры якога з грузам або без грузу перавышаюць устаноўленыя ў адпаведнасці з гэтым Пагадненнем дапушчальныя значэнні;
«цягач» – транспартны сродак, забяспечаны ўласным рухавіком і прызначаны выключна або пераважна для буксіроўкі прычэпа або паўпрычэпа;
«цяжкавагавы і(або) буйнагабарытны транспартны сродак» – транспартны сродак, максімальныя вагавыя і (або) габарытныя параметры якога з грузам або без грузу перавышаюць значэнні, указаныя ў дадатках № 1–3 да гэтага Пагаднення;
«упаўнаважаны орган дзяржавы-члена» – орган дзяржаўнай улады дзяржавы-члена, які ажыццяўляе выдачу спецыяльнага дазволу.
2. Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года і міжнароднымі дагаворамі ў рамках Саюза.
Артыкул 2
Гэта Пагадненне ўстанаўлівае дапушчальныя масы, восевыя нагрузкі і габарыты транспартных сродкаў пры руху па аўтамабільных дарогах дзяржаў-членаў, уключаных у еўразійскія транспартныя калідоры (далей – аўтамабільныя дарогі). Пералік еўразійскіх транспартных калідораў зацвярджаецца Еўразійскай эканамічнай камісіяй.
Артыкул 3
1. Дапушчальныя масы, восевыя нагрузкі і габарыты транспартных сродкаў, якія вызначаюцца гэтым Пагадненнем, выконваюцца як мінімальныя патрабаванні да памераў і мас транспартных сродкаў зыходзячы з тэхнічнай магчымасці іх пропуску па аўтамабільных дарогах.
Устаноўленыя гэтым дапушчальныя масы, восевыя нагрузкі і габарыты транспартных сродкаў не адносяцца да вытворчасці транспартных сродкаў. 
2. Заканадаўствам дзяржаў-членаў могуць быць вызначаны іншыя значэнні дапушчальнай масы, восевай нагрузкі і габарытаў транспартных сродкаў пры руху па аўтамабільных дарогах адпаведнай дзяржавы-члена, якія не могуць быць ніжэйшымі за ўстаноўленыя гэтым Пагадненнем значэнні.
3. У адпаведнасці з заканадаўствам дзяржаў-членаў на аўтамабільных дарогах на недыскрымінацыйнай аснове можа быць часова абмежаваны або спынены рух транспартных сродкаў. У выпадку прыняцця рашэнняў аб часовым абмежаванні або спыненні руху транспартных сродкаў па такіх аўтамабільных дарогах іх уладальнікі прымаюць меры па арганізацыі дарожнага руху, у тым ліку пры дапамозе арганізоўвання аб’езду, а таксама інфармуюць карыстальнікаў аўтамабільных дарог аб тэрмінах часовага абмежавання або спынення руху транспартных сродкаў і аб магчымасці скарыстацца аб’ездам.
На аўтамабільных дарогах не дапускаецца зніжэнне значэнняў дапушчальных мас транспартнага сродку і масы, якая даводзіцца на вось або групу восей транспартных сродкаў, указаных у дадатках № 2 і 3 да гэтага Пагаднення, на перыяд зніжэння нясучай здольнасці канструкцыйных элементаў аўтамабільнай дарогі, выкліканай неспрыяльнымі прыродна-кліматычнымі ўмовамі.
Артыкул 4
1. Пры ажыццяўленні перавозак па аўтамабільных дарогах дзяржавы-члены павінны імкнуцца да таго, каб габарыты, масы транспартных сродкаў і масы, якія прыпадаюць на вось або групу восей транспартных сродкаў, не перавышалі значэнняў, устаноўленых гэтым Пагадненнем і заканадаўствам дзяржаў-членаў.
2. Наяўнасць спецыяльнага дазволу для руху транспартнага сродку па аўтамабільных дарогах патрабуецца пры перавышэнні ім дапушчальных мас, восевых нагрузак і габарытных значэнняў, указаных у дадатках № 1–3 да гэтага Пагаднення, а ў выпадку ўстанаўлення заканадаўствам дзяржаў-членаў іншых значэнняў у адпаведнасці з пунктам 2 артыкула 3 гэтага Пагаднення – пры перавышэнні гэтых значэнняў.
3. Заканадаўствам дзяржаў-членаў могуць быць вызначаны абмежаванні на выдачу спецыяльных дазволаў на рух цяжкавагавых і (або) буйнагабарытных транспартных сродкаў, указаных у пункце 2 гэтага артыкула, з грузам, які не з’яўляецца непадзельным.
Артыкул 5
Дзяржавы-члены прымуць меры для таго, каб аўтамабільныя дарогі, участкі аўтамабільных дарог у поўнай меры адпавядалі патрабаванням для руху па іх транспартных сродкаў з дапушчальнымі значэннямі масы, восевай нагрузкі і габарытаў, устаноўленымі гэтым Пагадненнем.
Артыкул 6
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года. 
Артыкул 7
1. Дзяржавы-члены вызначаюць упаўнаважаныя і кампетэнтныя органы, адказныя за рэалізацыю гэтага Пагаднення.
2. Дзяржавы-члены інфармуюць Еўразійскую эканамічную камісію аб упаўнаважаных і кампетэнтных органах, адказных за рэалізацыю гэтага Пагаднення, адначасова з паведамленнем аб выкананні ўнутрыдзяржаўных працэдур, неабходных для ўступлення гэтага Пагаднення ў сілу. У выпадку змянення наймення ўпаўнаважанага або кампетэнтнага органа адпаведная дзяржава-член інфармуе аб гэтым Еўразійскую эканамічную камісію. 
Артыкул 8
Прадстаўнікі кампетэнтных і (або) упаўнаважаных органаў дзяржаў-членаў могуць праводзіць рабочыя сустрэчы па пытаннях рэалізацыі гэтага Пагаднення.
Артыкул 9
1. Гэта Пагадненне ўступае ў сілу па сканчэнні 30 каляндарных дзён з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.
2. Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
3. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.

Аформлена ў горадзе _________ «___» __________ 20__ года
ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

